62024TO0257(01)_INF
Unionin yleisen tuomioistuimen presidentin määräys 19.7.2024 –Mazepin vastaan neuvosto
(Asia T‑257/24 R)
Väliaikainen oikeussuoja – Yhteinen ulko- ja turvallisuuspolitiikka – Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien Venäjän toimien johdosta toteutetut rajoittavat toimenpiteet – Varojen ja taloudellisten resurssien jäädyttäminen – Välitoimihakemus – Fumus boni juris – Kiireellisyys – Intressivertailu
1.
Väliaikainen oikeussuoja – Täytäntöönpanon lykkääminen – Myöntämisedellytykset – Fumus boni juris – Pääasian kanteen tueksi esitettyjen perusteiden tutkiminen ensi arviolta – Kanne neuvoston sellaisia toimia vastaan, joilla kantajan nimi säilytetään varojen jäädyttämistä koskevissa luetteloissa – Kanneperuste, joka koskee neuvoston sellaista arviointivirhettä, jonka vuoksi unionin yleinen tuomioistuin on jo kumonnut aiempia neuvoston toimia, jotka tukeutuvat samoihin perusteisiin – Kanneperuste, joka ei ole ensi näkemältä perusteeton
(SEUT 278 artikla; unionin yleisen tuomioistuimen työjärjestyksen 156 artiklan 4 kohta; neuvoston päätös 2014/145/YUTP, sellaisena kuin se on muutettuna päätöksillä (YUTP) 2022/1767 ja (YUTP) 2022/847; neuvoston asetukset N:o 269/2014, 2022/1765 ja 2022/849)
(ks. 21, 22 ja 25–28 kohta)
2.
Väliaikainen oikeussuoja – Täytäntöönpanon lykkääminen – Välitoimet – Myöntämisedellytykset – Kiireellisyys – Vakava ja korjaamaton vahinko – Vahinko, joka aiheutuu ammattiuran jatkamisen vaarantumisesta sen vuoksi, että kantajan nimi säilytetään varojen jäädyttämistä koskevissa luetteloissa – Muu kuin rahamääräinen vahinko – Sen, että kantajan nimi säilytetään kyseisissä luetteloissa, ja väitetyn vahingon välisen yhteyden olemassaolo – Hypoteettinen mahdollisuus jatkaa ammattiuraa – Vahinko, jota ei voida korjata rahakorvauksella
(SEUT 278 artikla; unionin yleisen tuomioistuimen työjärjestyksen 156 artiklan 4 kohta; neuvoston päätös 2014/145/YUTP, sellaisena kuin se on muutettuna päätöksellä (YUTP) 2022/847; neuvoston asetukset N:o 269/2014 ja 2022/849)
(ks. 29, 35–40, 42, 47 ja 49 kohta)
3.
Väliaikainen oikeussuoja – Täytäntöönpanon lykkääminen – Myöntämisedellytykset – Kaikkien kysymyksessä olevien intressien vertailu – Ukrainan tilanteen johdosta toteutetut rajoittavat toimenpiteet – Varojen jäädyttämisestä tehty päätös – Liike-elämän edustajat, oikeushenkilöt, yhteisöt tai elimet, jotka toimivat talouden aloilla, jotka muodostavat merkittävän tulonlähteen Venäjän federaation hallitukselle, ja heidän lähellään olevat henkilöt – Kantajan intressin neuvotella palkkaamisestaan, osallistua seuraaviin autourheilukilpailuihin ja jatkaa ammattiuraansa etusija neuvoston intressiin nähden
(SEUT 278 artikla; unionin yleisen tuomioistuimen työjärjestyksen 156 artiklan 4 kohta; neuvoston päätös 2014/145/YUTP, sellaisena kuin se on muutettuna päätöksellä (YUTP) 2022/847; neuvoston asetukset N:o 269/2014 ja 2022/849)
(ks. 50, 51 ja 56–65 kohta)
Tuomiolauselma
1)
Rajoittavista toimenpiteistä Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta annetun päätöksen 2014/145/YUTP muuttamisesta 12.3.2024 annetun neuvoston päätöksen (YUTP) 2024/847 ja Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta määrättävistä rajoittavista toimenpiteistä annetun asetuksen (EU) N:o 269/2014 täytäntöönpanosta 12.3.2024 annetun neuvoston täytäntöönpanoasetuksen (EU) 2024/849 täytäntöönpanoa lykätään siltä osin kuin Nikita Dmitrievich Mazepinin nimi on pysytetty luettelossa henkilöistä, yhteisöistä ja elimistä, joihin kyseisiä rajoittavia toimenpiteitä sovelletaan, ja vain siinä määrin kuin on tarpeen, jotta hän voi neuvotella palkkaamisestaan Formula 1 ‑sarjan ammattikuljettajaksi tai kuljettajaksi muissa ainoastaan tai myös Euroopan unionissa järjestettävissä moottoriurheilun mestaruussarjoissa, sekä osallistua Formula 1 Grand Prix ‑kilpailuihin, testeihin, harjoituksiin ja vapaisiin harjoituksiin sekä muihin Euroopan unionissa järjestettäviin moottoriurheilun mestaruussarjoihin, kilpailuihin, testeihin, harjoituksiin ja vapaisiin harjoituksiin. Tätä varten Mazepinilla on lupa ainoastaan ensinnäkin tulla Euroopan unioniin neuvotellakseen ja tehdäkseen sopimuksia jonkin tallin tai sellaisten sponsorien kanssa, joilla ei ole yhteyttä Dmitry Arkadievich Mazepinin toiminnan tai sellaisten luonnollisten henkilöiden tai oikeushenkilöiden kanssa, joiden nimet on merkitty rajoittavista toimenpiteistä Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta 17.3.2014 annetun neuvoston päätöksen 2014/145/YUTP ja Ukrainan alueellista koskemattomuutta, suvereniteettia ja itsenäisyyttä heikentävien tai uhkaavien toimien johdosta määrättävistä rajoittavista toimenpiteistä 17.3.2014 annetun asetuksen (EU) N:o 269/2014 liitteissä oleviin luetteloihin, toimintaan; toiseksi tulla Euroopan unionin alueelle osallistuakseen kuljettajana tai varakuljettajana FIA:n (Fédération internationale de l’automobile, International Automobile Association) Formula 1 ‑kilpailuihin tai muihin mestaruussarjoihin, harjoituksiin, testeihin tai avoimiin harjoituksiin, jotta hän voi myös uusia superlisenssinsä; kolmanneksi tulla Euroopan unionin alueelle FIA:n tai hänen tallinsa vaatimia lääkärintarkastuksia varten; neljänneksi tulla Euroopan unionin alueelle osallistuakseen lääkärintarkastuksia ja harjoittelua koskeviin ohjelmiin, myös simulaattorilla; viidenneksi tulla Euroopan unionin alueelle osallistuakseen kilpailuihin tai sponsori- ja mainostapahtumiin hänen tallinsa tai sponsoriensa pyynnöstä; kuudenneksi avata pankkitili, jonne maksetaan palkka, bonukset, tallin maksamat etuudet ja tallin hyväksymien sponsorien antama rahoitus, ja seitsemänneksi käyttää kyseistä pankkitiliä ja luottokorttia ainoastaan sellaisten kustannusten kattamiseksi, joiden avulla hän voi ammattikuljettajana matkustaa Euroopan unionissa, neuvotella ja tehdä sopimuksia tallien ja sponsorien kanssa sekä osallistua Euroopan unionin jäsenvaltioissa järjestettäviin mestaruussarjoihin, Grand Prix ‑kilpailuihin, muihin kilpailuihin, harjoituksiin, testeihin tai avoimiin harjoituksiin.
2)
Jos hänet palkataan Formula 1 ‑kuljettajaksi tai kuljettajaksi muissa ainoastaan tai myös Euroopan unionissa järjestettävissä moottoriurheilun mestaruussarjoissa, Mazepinin on kilpailtava puolueettoman lipun alla ja allekirjoitettava FIA:n tätä tarkoitusta varten vaatima kuljettajan sitoumusasiakirja.
3)
Välitoimihakemus hylätään muilta osin.
4)
Asiassa Mazepin v. neuvosto (T‑257/24 R) 21.5.2024 annetun määräyksen täytäntöönpanoa lykätään.
5)
Oikeudenkäyntikuluista päätetään myöhemmin.